กองเกาหลีนครหลวง16เดือนจ่าย2.25%
&nbsp;
10 ส.ค. 2554

โพสต์ทูเดย์ — บลจ.นครหลวงไทย ส่งกองทุนพันธบัตรเกาหลีอายุ 16 เดือนขาย ผลตอบแทน 2.25% ต่อปี
บลจ.นครหลวงไทย คลอดกองทุนพันธบัตรรัฐบาลเกาหลีใต้ อายุประมาณ 16 เดือน รับผลตอบแทนประมาณ 2.25% ต่อปี เปิดขายวันนี้ 23 มี.ค. 53 นี้ 
นายไตรพิชิต วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน (บลจ.) นครหลวงไทย เปิดเผยว่า บริษัทเปิดเสนอขายกองทุนเปิดนครหลวงไทย ตราสารหนี้ต่างประเทศ 16 เดือน 2/10 อายุโครงการประมาณ 16 เดือน มูลค่าโครงการ 500 ล้านบาท ผลตอบแทนสุทธิประมาณ 2.25% ต่อปี 
บริษัทจะรับซื้อคืนหน่วยลงทุนอัตโนมัติเฉพาะผลตอบแทนทุกรอบระยะเวลา 3 เดือนโดยประมาณ 
กองทุนเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและหรือสถาบันการเงินประเทศเกาหลีใต้ที่ได้รับการจัดอันดับความน่าเชื่อถือของผู้ออกตราสารระยะยาว AA จากสถาบันฟิทช์ เรทติ้ง 
แนวโน้มอัตราผลตอบแทนของการลงทุนในตลาดพันธบัตรเกาหลีใต้ในรูปเงินบาท ปรับลดลง 0.250.35% ในสัปดาห์ที่ผ่านมา เนื่องจากอัตราผลตอบแทนของพันธบัตรเกาหลีใต้สกุลเงินวอนปรับตัวลงอย่างมากหลังธนาคารกลางเกาหลีใต้คงอัตราดอกเบี้ยนโยบายที่ 2% ติดต่อกันเป็นเดือนที่ 13 และกระทรวงการคลังเกาหลีใต้ยังส่งสัญญาณว่ายังคงไม่ถอนนโยบายกระตุ้นเศรษฐกิจและการคลังจนถึงเดือน พ.ย. 2553 เป็นอย่างช้า ทำให้นักลงทุนทั้งในและต่างประเทศเข้ามาซื้อพันธบัตรเกาหลีใต้จำนวนมาก ส่งผลให้อัตราผลตอบแทนของพันธบัตรปรับตัวลงอย่างรวดเร็ว
ขณะที่ต้นทุนการป้องกันความเสี่ยงจากอัตราแลกเปลี่ยนปรับตัวขึ้นเล็กน้อย และคาดว่าอัตราผลตอบแทนของพันธบัตรเกาหลีใต้น่าจะอยู่ในระดับต่ำต่อไป เพราะตลาดหมดกังวลทิศทางการขึ้นของดอกเบี้ยไปอีกระยะ